Шмат для каго будзе дзівам, але, нягледзячы на такі зорны склад, мерапрыемства ня выклікала ажыятажу. Наадварот, чым бліжэй падыходзіў час да даты Х, тым больш было зразумела, што людзей прыйдзе няшмат – першыя 50 квіткоў усё яшчэ на кропках, ды паказальнымі выступілі імпрэзы ў Пецярбурзе ды Маскве – кіруючыся фота ды відэа, Мінск па наведвальнасьці заняў ганаровае другое месца. Падышоўшы да клуба, усё ж пастаяў у невялічкай чарзе (мяркую, яна сабралася таму, што дзьверы толькі адчыніліся) – болей яе не ўзнікала. Унутры – звычайная “бублікаўская” атмасфера, на сцэне – велічэзнае фірмовае лога The Unguided, публіка – у асноўным мадэрновая моладзь у вузкіх джынсах “да 20”, з мэрчу – некалькі цішотак хэдлайнераў памераў L і XL ды дыскі Nemdis. Дарэчы, наконт першых – колькі хаджу на канцэрты, увесь час было цікава, як гэтак атрымліваецца, што да нас (а Мінск звычайна ў турах зорак з’яўляецца апошнім горадам) не даязджае ну зусім нічога з мэрчу. Тут атрымалася тое ж самае – ну няўжо нельга надрукаваць у два, тры, чатыры разы больш гэтых саколак, тым больш, што яны ня былі туравымі – гурт атрымаў бы свае грошы, фаны былі б задаволеныя выдатнымі трафеямі. Было б зразумела, калі б яны друкаваліся ў нас ці ў Расеі – тут недарэчны аграбізнэс кьвітнее, але ж, кіруючыся фотамі з афіцыйнага Інстаграма гурта – прывезьлі іх з самой Швецыі. Ну ня вельмі выглядалі памеры XL на асобных падлетках, болей паходзячы на спадніцы, ня вельмі.